Yakitate!! Japan

Plot

Yakitate!! Japan mengisahkan Azuma Kazuma yang bercita-cita untuk membuat roti kebangsaan Jepun iaitu Ja-pan (Roti Jepun). Dia bertolak ke Tokyo untuk mengasah bakatnya sebagai tukang roti di rangkaian kedai roti Pantasia, di samping gelagatnya bersama rakan sekerjanya.
Tajuk siri tersebut sendiri merupakan satu permainan perkataan; Yakitate bermaksud "dibakar segar", tetapi Japan mempunyai 2 makna. Selain merujuk kepada negara Jepun, "pan" bermaksud "roti" dalam bahasa Jepun (diambil dari bahasa Portugis pão; maka Japan adalah permainan kata bagi siri ini. Gaya tersebut mirip nama-nama roti lain dalam bahasa Jepun, seperti "furansupan" (Roti Perancis), "doitsupan" (Roti Jerman berasaskan rye), "itariapan" (Roti Itali), etc. Selain keinginan untuk menghasilkan Roti Jepun, Azuma juga memiliki Tangan Matahari. Tangan sebegini lebih hangat sedikit daripada suhu manusia biasa, membolehkan roti menapai lebih cepat. Ia memberikannya kelebihan pada awal siri ini, namun inovasi yang membolehkannya mencipta banyak Roti Jepun adalah bakatnya yang lebih besar. Walaupun ceritanya bertemakan pembuatan roti, namun yang lebih menarik adalah terdapat banyak unsur permainan kata, terutamanya berkaitan "reaksi" hakim yang sebegitu menonjol bagi menunjukkan bagaimana lazatnya roti yang diadili mereka. Secara umumnya, siri ini adalah menghiburkan bagi sebuah manga shōnen yang biasanya mempunyai jalan cerita serius.
Di Malaysia, siri Yakitate!! Japan turut diterbitkan di Majalah Kreko.

Watak utama

Kazuma Azuma (東和馬 Azuma Kazuma): Hero utama siri ini yang merupakan seorang tukang roti yang bercita-cita membuat Roti Jepun. Dia tidaklah kelihatan seperti seorang yang pandai, tetapi dia adalah seorang yang pintar mengenai roti. (Dia berpengetahuan luas mengenai nasi kerana datuknya). Azuma juga memiliki Tangan Matahari yang hangat bagi membolehkan ragi menapai lebih pantas dan lebih baik ketika dia membuat roti. Dia berperwatakan optimistik dan ceria, serta tidak mudah patah semangat daripada saingan yang diterimanya, kecuali ketika menghadapi peristiwa tragis. Dia mendapat inspirasi dari pelbagai sumber seperti makanan Jepun serta cerita-cerita dari datuknya, seorang pesawah padi. Mempunyai kemahiran mencongak yang luar biasa apabila Pierrot sedang terkial-kial cuba menyelesaikan masalah matematik yang dilakar di atas pasir.
Kyousuke Kawachi (河内恭介 Kawachi Kyōsuke): Rakan sekerja Azuma yang berasal dari kawasan Kansai. Kawachi lebih berpengetahuan mengenai roti berbanding Azuma, tetapi turut dikenali kerana selalu menjerit "Apa diaaa?!" (Nanyate?!) pada setiap bab. Dia menganggap Azuma sebagai pesaingnya, namun hubungan antara mereka saling tak ubah seperti "abang dan adik", kerana Kawachi lebih berpengalaman daripada Azuma mengenai hal selain roti. Dia memperolehi "Sarung Tangan Matahari" hasil latihan fizikal bersama Tsukino. Ada kalanya dia bersikap pemalas dan berperangai tidak senonoh, tetapi ketika masa terdesak dia menumpukan usahanya untuk membuat roti yang hebat. Pada satu ketika, dia berjaya menunaikan impian mendiang bapanya, seorang tukang roti yang tidak berbakat tetapi bersemangat tinggi, yang mahu membuat roti putih yang berkhasiat, lazat, dan sesuai dimakan setiap hari. Satu perkara yang menarik mengenai Kawachi ialah kerana dia kerap menukar stail rambut sepanjang siri ini (4 kali).
Kai Suwabara (諏訪原戒 Suwabara Kai): Anak murid Kuroyanagi yang merupakan seorang tukang roti yang serius. Seorang yang mahir dalam ilmu pedang yang mendakwa telah meninggalkan jalan ahli pedang yang merampas kehidupan untuk mengikut jalan tukang roti yang boleh memberi kehidupan. Sungguhpun demikian, dia kerap bersikap seperti pahlawan dan menakutkan lawan ketika pertandingan roti, membuatkan orang lain tertanya-tanya adakah dia benar-benar "boleh memberi kehidupan" dengan rotinya. Seperti Kawachi, dia turut memiliki Sarung Tangan Matahari dan menganggap Azuma sebagai pesaingnya. Kelihatan dingin pada awalnya, tetapi dia jatuh cinta dengan wakil Amerika semasa Piala Monaco, Monica Adenauer, menampakkan jiwa lembut dalam dirinya.
Shigeru Kanmuri (冠茂 Kanmuri Shigeru): Seorang tukang roti yang berbakat sangat besar, mula muncul semasa Pertandingan Pekerja Baru Pantasia dan turut memiliki Tangan Matahari. Seorang graduan Universiti Harvard seperti Kuroyanagi, dia melihatnya sebagai mentor dan sering memanggilnya 'senpai' (bermaksud senior). Dia dianggap sebagai "Si Pintar Junior Harvard" kerana bergraduat pada usia semuda 16 tahun. Asalnya bekerja dengan kakak Tsukino yang kejam, Azusagawa Yukino, Kanmuri berpindah ke Cawangan Selatan Tokyo untuk bekerja bersama Azuma serta ingin membalas dendam terhadap Yukino kerana memusnahkan makmalnya. Dia menjaga kedai semasa Piala Monaco, tetapi menyertai semula kumpulan Azuma untuk cabaran Yakitate!! 25/Yakitate!! 9. Dia sebenarnya adalah salah seorang daripada 2 pewaris bagi Kumpulan Hashiguchi (kumpulan kongsi gelap yakuza terbesar di Jepun). Walaupun dia menegaskan tidak akan menyertai yakuza, masalah timbul apabila abang tirinya, Masanobu Tsutsumi berkongsi sentimen yang sama. Tsutsumi mencemburui adik tirinya kerana sering mendapat perhatian daripada ayah mereka, menyemarakkan keyakinan untuk menewaskan Kanmuri dalam pertandingan memasak / membakar. Masalah diselesaikan melalui pertandingan satu lawan satu semasa cabaran Yakitate!! 25/Yakitate!!9 (episod 62).
Tsukino Azusagawa (梓川月乃 Azusagawa Tsukino): Cucu kepada pemilik rangkaian Pantasia, serta anak murid Matsushiro Ken. Dikatakan jatuh cinta pada Azuma, walaupun tidak dinyatakan dengan jelas. Dia seolah-olah dipinggirkan oleh keluarga Azusagawa yang terlibat dalam Pantasia kerana dia adalah anak luar nikah. Sungguhpun demikian, dia amat berdedikasi terhadap rangkaian Pantasia, mencari tukang roti baru yang berbakat (seperti Kawachi dan Azuma) dan memperoleh sokongan daripada kebanyakan watak lain.
Ken Matsushiro (松代健 Matsushiro Ken): Pengurus Pantasia Cawangan Selatan Tokyo. Seorang lelaki berotot besar dengan rambut afro dan cermin mata hitam. Dikenali sebagai pembuat Roti Perancis terbaik di Jepun, dia turut meluangkan masa bersama kuda serta bertaruh dalam perlumbaan kuda. Dia adalah bekas guru Kuroyanagi, tetapi sebaik sahaja dia mengesan bakat besar Kuroyanagi sebagai pengkritik makanan, dia tidak menggalakkan Kuroyanagi meneruskan kerjaya sebagai tukang roti. Dia juga suka mengejek Kawachi, yang berperangai serupa seperti zaman remajanya, ada kalanya untuk memberikannya idea membuat roti, tetapi selalunya sekadar suka-suka saja. Dia juga boleh membuat Kawachi khayal pada masa-masa tertentu.

Watak jahat

Yūichi Kirisaki (霧崎雄一 Kirisaki Yūichi): Watak antagonis utama, pemilik rangkaian St. Pierre, dan ironinya dia jugalah 'pakcik baik hati' yang menggalakkan Azuma membuat roti dari episod yang paling awal. Dia bersekongkol dengan Yukino, yang bertungkus-lumus ingin mendominasi adik-beradiknya untuk memiliki Pantasia, mengkhianati rangkaian tersebut dan membenarkan Kirisaki membelinya. Tujuan utama penyertaan Pantasia dalam Monaco Cup adalah supaya Kanmuri dapat menguruskan 10 bilion yen untuk melindungi syarikat, tetapi akhirnya rancangan tersebut gagal. Walau bagaimanapun, Kirisaki memberikan kumpulan Azuma peluang terakhir untuk merampas semula Pantasia melalui pertandingan Yakitate!! 25 (manga) / 9 (anime), tetapi motif sebenarnya masih tidak diketahui. Anak lelaki Yuuichi yang pintar, Meister Sylvan Kirisaki adalah pengurus besar rangkaian Pantasia, dan anak perempuannya Sophie Balzac Kirisaki membantu kumpulan Azuma semasa Piala Monaco. Semasa memakan roti Azuma dalam pusingan akhir Yakitate!! 9, dia mula berubah hati dan berterus-terang kepada Pierrot tentang mengapa dia bersikap kejam terhadap Azuma, tetapi apabila kesan roti tersebut hilang, perangai lamanya kembali dan dia terus mencabar Azuma.
Yukino Azusagawa (梓川雪乃 Azusagawa Yukino): Anak perempuan sulung keluarga Azusagawa. Dia sememangnya sangat kejam, dan turut tergamak membuang abu mendiang ibu Tsukino di bawah pokok dan bukannya di kubur sebenarnya. Yukino membeli sejumlah besar saham datuknya tetapi kemudiannya menjadi presiden St. Pierre pula. Dia mempunyai kebencian terhadap Pantasia dan turut cuba menghabiskan wang 12 bilion yen milik Pantasia. Watak ini adalah satu lagi watak musuh utama dalam Pantasia dan mempunyai sepasang tangan yang berlawanan dengan Tangan Matahari - Tangan Ribut Salji.

Babak cerita

Cerita bermula dengan zaman kanak-kanak Azuma apabila dia mula berminat dan belajar membuat roti yang lebih sedap daripada nasi bagi membuktikannya kepada datuknya. 10 tahun telah berlalu...

Babak Ujian Kemasukan Pantasia

Babak ini adalah permulaan di mana Azuma pergi ke Cawangan Utama Pantasia bagi mengharapkan jawatan kosong tetapi dia baru sedar bahawa dia terpaksa melalui satu siri ujian bagi jawatan kosong tersebut. Lebih malang lagi, Azuma bermula dengan hampir kehilangan semua mata bagi mengelakkannya disingkirkan. Dalam babak inilah Azuma mula mengenali Kawachi, Kuroyanagi, Tsukino dan Suwabara Kai. Selepas sahaja pertandingan tamat, Azuma dan Kawachi mendapat pekerjaan di Pantasia Cawangan Tokyo Selatan. Pelbagai cerita pendek mengambil tempat setelah mereka bertemu pengurus mereka Matsushiro Ken dan Azuma bertanding dengan seorang tukang roti yang mahir tetapi berperwatakan seperti lelaki lembut, Mokoyama.

Babak Pertandingan Pekerja Baru

Babak cerita ini memaparkan satu pertarungan sengit antara semua pekerja baru Pantasia pada tahun tersebut. Selepas mereka mengetahuinya, Kawachi mengisytiharkan Azuma sebagai pesaingnya dan memulakan latihan fizikal bagi memperoleh Tangan Matahari tiruan, dikenali sebagai Sarung Tangan Matahari. Babak ini memperkenalkan adik-beradik Tsukino serta perselisihan di antara mereka. Terdapat beberapa tukang roti pesaing yang kembali sebaik Azuma dan Kawachi menyertai pertandingan. Kemuncak pertandingan adalah pertarungan antara Azuma dengan graduan Universiti Harvard bernama Kanmuri.

Babak Piala Monaco

Kanmuri yang bertukar ke Cawangan Tokyo Selatan mendedahkan rancangan jahat bekas pengurusnya Yukino yang bersekongkol dengan Kirisaki Yuuichi untuk mengambil alih Pantasia. Azuma, Kawachi dan Suwabara pergi ke Monaco untuk menyertai pertandingan roti antarabangsa bagi menyelamatkan Pantasia daripada dimiliki Kirisaki Yuuichi. Mereka bertemu badut hakim Pierrot, di samping Raja Monaco berkepala singa yang menganjurkan pertandingan. Namun, pesaing Pantasia, St. Pierre cuba merasuah panel hakim serta berbuat apa saja untuk menghalang Wakil Jepun (kumpulan Azuma) memenanginya, termasuk cubaan membunuh mereka. Terdapat juga cerita sampingan mengenai Pierrot, yang juga merupakan "anak yatim" yang mencari keluarga kandungnya.

Babak Yakitate!! 9/25

Azuma dan rakan-rakannya telah memenangi Piala Monaco tetapi gagal menyelamatkan Pantasia kerana Kirisaki Yuuichi sudah pun mengambil alih Pantasia sebelum mereka memenanginya. Namun, pemilik St. Pierre itu menawarkan peluang terakhir kepada mereka untuk merampas semula Pantasia melalui pertandingan Yakitate!! 9 (25 dalam manga) yang bercorak seperti permainan Othello. Di dalam anime, cerita dipendekkan kepada Yakitate!! 9, di mana kumpulan Azuma mesti menang sekurang-kurangnya 5 daripada 9 pertarungan.
Mereka menghadapi persaingan yang sangat sengit daripada beberapa pesaing lama dan baru, termasuklah ahli kumpulan CMAP (Cooking Meal Assemble People; parodi kepada kumpulan SMAP di Jepun), Suwabara dan Monica, Azusagawa Yukino dan Meister Kirisaki sendiri.

Roti lain

(disusun mengikut turutan pembuatnya diikuti penampilannya)